b'\n_START_ARTICLE_\nBarkteger\n_START_SECTION_\nUtseende\n_START_PARAGRAPH_\nBarkteger er ganske sm\xc3\xa5, flate, litt ovale og har ofte farger i svart, brunt eller r\xc3\xb8dbrunt.  De er mellom 0,3\xc2\xa0mm. og 4,5\xc2\xa0mm. Huden (kutikula) er ujevn, kornet eller har sm\xc3\xa5 utvekster. Antennene er jevntykke eller gjerne noe utvidet mot spissen. Endel av artene mangler vinger som voksne.\n_START_SECTION_\nLevevis\n_START_PARAGRAPH_\nDe finnes i skog eller n\xc3\xa6r steder det er tr\xc3\xa6r. Disse tegene lever p\xc3\xa5 eller n\xc3\xa6r trestammer, t\xc3\xb8mmer og vedstabler, p\xc3\xa5 mange ulike leveomr\xc3\xa5der (habitat). De lever under barken p\xc3\xa5 gamle tr\xc3\xa6r, gjerne eldre skadde tr\xc3\xa6r med l\xc3\xb8s gammel bark. Den flate kroppsformen gj\xc3\xb8r at de lett kan bevege seg under l\xc3\xb8s bark, fargene gj\xc3\xb8r at de g\xc3\xa5r i ett med stammene de lever p\xc3\xa5. Mange arter er avhengige av gammel skog og er i dag truet fordi moderne skogbruk gj\xc3\xb8r slik skog sjelden. Et eksempel fra Norge er arten Mezira tremulae som trenger gamle, d\xc3\xb8de osper. Noen arter kan leve p\xc3\xa5 skogbunnen. _NEWLINE_Barkteger er nebbmunner, det vil si at de har sugende munndeler. Barktegene finnes vanligvis p\xc3\xa5 soppangrepne, d\xc3\xb8de stammer og trolig lever de fleste artene av sopp. Furubarktegen (Aradus cinnamoneus) er uvanlig i og med at den angriper levende tr\xc3\xa6r og kan gj\xc3\xb8re en del skade p\xc3\xa5 furutr\xc3\xa6r. _NEWLINE_Eggene legges under bark p\xc3\xa5 tr\xc3\xa6r eller blant visne blad._NEWLINE_Barkteger har ufullstendig forvandling, overgang fra nyklekt larve til det voksne kj\xc3\xb8nnsmodne insektet g\xc3\xa5r gradvis gjennom flere nymfestadier.'